《吊麻信之二首 其二》
宋代·陈庚

风采琼林未足侔，一朝零落委山丘。君恩未赐金莲炬，天阙俄成白玉楼。

诗类贯珠尤可玩，室如悬磬更堪忧。路遥未暇凭棺奠，怅望中条涕泗流。

作者简介：陈庚（一二四七～一三一五），字南金，东莞（今属广东）人，度宗咸淳三年（一二六七）领乡荐。六年、九年二科连冠乙榜。入经略刘应龙幕。宋亡，隐居东湖家塾，邑人尊称月桥先生。元延祐二年卒，年六十九。事见《宋东莞遗民录》卷下补遗郭应木《宋乡进士月桥陈公墓志铭》。今录诗四首。